**Az ELTE BTK Magyar Irodalom- és Kultúratudományi Intézetéhez benyújtható tanári szakdolgozatok tartalmi és módszertani irányelvei**

Az Intézethez az ELTE TKK által meghatározott szakdolgozati követelmények alapján[[1]](#footnote-1)

kétféle tanári szakdolgozat nyújtható be:

A. **diszciplináris** (irodalmi, irodalomtudományi) kutatásra,

valamint

B. **szakmódszertani** (az irodalomtanítás módszertanára vonatkozó) kutatásra

alapozott szakdolgozat.

Az alábbiakban a kétféle szakdolgozattípus tartalmi és módszertani irányelveit írjuk le.

A. **A diszciplináris tanári szakdolgozat** egy szabadon választott irodalmi jelenség feldolgozására irányul. Minden olyan téma elfogadható, amely megragadható tudományosan alátámasztott, következetesen alkalmazható irodalom- vagy kultúratudományos módszertan alapján. Így lehetséges filológiai, textológiai, poetológiai, irodalomelméleti, irodalomtörténeti, összehasonlító irodalomtudományi[[2]](#footnote-2), tág értelemben vett irodalomszociológiai (pl. egy irodalmi csoport működését feldolgozó), mediális irodalomtudományi vagy művészetközi összehasonlító témát is választani. A szakdolgozat célja, hogy bemutassa a szakdolgozó jártasságát az irodalmi művek értelmezésében, szövegfeldolgozási és elemzési eljárások, irodalomtudományi szemléletmódok alkalmazásában. A szakdolgozatnak nem kötelező saját új kutatási eredményeket prezentálnia: beérheti a létező tudományos eredmények értő áttekintésével és alkalmazási lehetőségeik bemutatásával.

Lehetséges példák (pontosabb témákért az oktatók által felkínált szakdolgozati témalistákhoz fordulhatnak):

- egy mű lehetséges értelmezései irodalomtudományi irányzatok szerint vagy létező recepciótörténet feldolgozásával;

- egy irodalmi irányzat vagy csoport irodalomtörténeti jelentőségének mérlegelése;

- egy életmű belső összefüggései;

- egy irodalmi téma, motívum, műfaji séma története egy vagy több korszakban, irodalmi hagyományban;

- irodalmi művek és adaptációik összevetése;

A fenti felsorolás nem teljes, pusztán tájékoztató jellegű. Olyan témát kell feldolgozni, amely legalább részben átfedésben van a létező iskolai gyakorlatban megjelenő irodalmi témakörökkel, beilleszthető az iskolai gyakorlatba. A TKK által kiadott követelményekkel összhangban az irodalmi fókuszú dolgozatban is lennie kell legalább egy olyan elemnek, amely a téma tanítására vonatkozik. Ez az elem lehet a téma tankönyvi feldolgozásainak elemzése, a téma lehetséges bemutatását részletező óraterv, vagy a gyakorlat során már megtartott órára vonatkozó szakszerű reflexió. A reflexióba a mentortanár és tanulók visszajelzései is beépíthetők, de ez nem tekintendő önálló kutatásnak, csak a dolgozat módszertani függelékének. Diszciplináris dolgozat esetében is a dolgozat terjedelmének legalább 15 %-ában kell tanításmódszertani kérdésekkel foglalkozni.

B. **A szakmódszertani fókuszú szakdolgozat** sokszor csak arányaiban tér el az irodalmi fókuszútól. Így elképzelhető olyan dolgozat is, amely egy viszonylag szűk irodalmi témából (pl. egy mű értelmezése) indul ki, és a kritikai-irodalomtudományi recepció áttekintése, valamint a releváns értelmezési lehetőségek felvázolása után nagyobb terjedelemben foglalkozik a téma megjelenésével az irodalmi tantervekben és tankönyvekben, a tanórai feldolgozás lehetséges forgatókönyveivel, esetleg óralátogatási tapasztalatok és a saját gyakorlat során megtartott órák reflexiójával.

Lehetséges szakmódszertani témák lehetnek például:

- egyes művek, életművek tanításának lehetőségei a tantervek és tankönyvi feldolgozások mérlegelésével;

- a tantárgy tanításának történetéhez kapcsolódó, de lehetőleg a jelenkori gyakorlatot is orientáló kutatások, pl. kiemelkedő tudós-tanárok életművéről;

- a tantárgy koncepcionális és elméleti problémáihoz kapcsolódó áttekintések, pl. egyes irodalomtudományi részterületek vagy irányzatok tanításához kötődve;

- a magyar irodalomtanítási gyakorlat összevetése releváns nemzetközi és határon túli magyar példákkal;

Olyan interdiszciplináris témák vagy olyan módszertanú dolgozatok esetében, amelyek egyértelműen túlmutatnak az irodalomtudomány és az irodalmi szakmódszertan kompetenciaterületén, az intézet társtémavezető bevonását írhatja elő, vagy visszautasíthatja a téma befogadását.

Az empirikus kutatásra építő dolgozatokat csak a témavezető külön indoklásával, szükség esetén társtémavezető bevonásával fogadjuk be, egyébként olyan oktatási egységhez javasoljuk beadni őket, ahol ilyen módszerekben jártas oktatók vezethetik és bírálhatják a szakdolgozatot.

1. https://tkk.elte.hu/wp-content/uploads/2021/02/szakdolgozat\_ko%CC%88vetelme%CC%81nyei\_mod\_TKK\_0212\_elf.pdf [↑](#footnote-ref-1)
2. Nem magyar nyelven írott művek értelmezésekor tanácsos olyan művet választani, amelyet a dolgozatíró eredetiben is ért. [↑](#footnote-ref-2)